  Виталий Пронин Туэ йылпумъяське куашкан калэ вуэм юртъёсын векасьёсты выль интые выжтонлы сӥзем программа. Мар луоз азьланяз? Пичи Пургалан пуктэм юртъёс тупатъямын.Кун программа чакламын вал 2013-тӥ-2017-тӥ аръёслы. Та дыр куспын элькунысьтымы вань городъёсын но ёросъёсын 200-лэсь ятыр выль коркаос пуктэмын. Отчы выжизы ваньзы, кинлэн улон сэрегез улыны ярантэмен лыдъямын вал 2012-тӥ арын 1-тӥ январёзь.Зэм, ужъёс йылпумъяськизы, шуыны уг луы. Тросаз выль коркаосын тырмымтэос шараяськемын: укноос умойтэм пуктылэмын, фундаментэз юн ӧвӧл, липетъёссы вияло но мукет.  Лэсьтӥськисьёс али соосты палэнтон бордын чырмыт тыршо, дыр трос кылемын ӧвӧл ни.Ужамзэс чаклан вылысь кылдытэмын нимысьтыз комиссия, отчы пыремын министерствоосысь но ведомствоосысь, Госжилинспекциысь специалистъёс, «Калык фронтлэн» ёзчиосыз. Алигес, кылсярысь, соос вуылӥзы Ува палъёсы.Мукет муниципалитетъёсын ӵошатыса, татын югдур туж умой, шуыны луоз. Ува ёросын котькытынлэсь азьло программаез быдэстӥзы: 340 вуж коркан 992 улӥсьёс корка пырон лэсьтӥзы. Ёрос администрацилэн йырызлэн воштӥсез Константин Огородов верамъя, выль юртъёс 3 этажъемесь, ӝутэмын кирпичлэсь. Тырмымтэос бадӟымесь ӧвӧл: кытын ке штукатурка куашка, кытын ке укноосты умойгес пуктоно. Вань та ужъёсты кӧня ке нунал ӵоже быдэстыны луоно.Зэмзэ но, ӝожтӥсь-конъёссы ӧвӧл, шуыны луоз, программае пыриськемъёслэн но. Кылсярысь, Алевтина Иванкова Уваысь Первомайской урамысь выль корка кылем арын выжем. Толэз потӥз, ӧз кынмы.- Азьло интыям туж кезьыт луылэ вал, - шуэ со. - 36 ар ужай лесокомбинатын, отысь ик щитлэсь гинэ лэсьтэм корка но висъяллязы. Кемалась потэ ни вал шунытын, югытын улэме. Бускельёсмы умоесь, коридорын черодэн дежурство радъям - коркамес чылкыт возьыны турттӥськом.Пенсионерка верамъя, выль интыезлэн одӥг гинэ тырмымтэез - мӧзме мунчолэсь но бакчалэсь. Татчы но корка бордаз ик 2 парник пуктэм ни.Энергетикая, ЖКХ-я но тарифъёсты кун ласянь радъянъя министрлэсь ужзэ быдэсъясь Иван Маринин верамъя, туж умой луысал, мукет муниципалитетъёс но уваос сямен ужаны тыршысалзы ке. Но пӧртэм интыосын югдур пӧртэм.- Озьы-а, тазьы-а, но программа быдэстэмын лыдъяськоз соку гинэ, куке выль коркаосы выжемъёслэн документъёс улэ кинюртэмъёссы пуктэмын луозы, - шуиз со.Зэм, программа йылпумъяськиз ке но, ужпум быдэстэмын, шуыны уз луы. Удмуртиын гинэ 600-лэсь ятыр корка улыны ярантэмен лыдъямын ни 2012-тӥ арын 1-тӥ январь бере.Энергетикая, ЖКХ-я но тарифъёсты кун ласянь радъянъя министерствоын ӝот-ӝот верало ни: та уж азинтӥськоз. Но программа чылкак мукет луоз. Кыӵе?- Котькуд муниципалитетын югдур пӧртэм, - валэктӥз министрлэн воштӥсез Надежда Васильева. - Городъёсын, ёрос центръёсын та уже кыскыны луоз инвесторъёсты. Баракъёс улысь бушась музъемъёсты, кылсярысь, соослы дунтэк сётыны луоз. Нош инвесторъёс  пичиятэм дунын выль юрт пуктозы. Мар луоз пичи муниципалитетъёсын, тодомы ар пумозь.Уваын вуж юртъёсын улӥсьёслы пуктэм коркаосты тупатъян.Элина Кумачёва Туспуктэм: udmurt.ru      